สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 2 พ.ย.59
3 พ.ย. 2559

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (2 พ.ย.) หลังจากธนาคารกลางสหรัฐ (เฟด) ส่งสัญญาณการปรับขึ้นอัตราดอกเบี้ยในเดือนธ.ค. นอกจากนี้ ตลาดหุ้นนิวยอร์กยังคงได้รับแรงกดดันจากความไม่แน่นอนทางการเมืองในสหรัฐ หลังจากสำนักงานสอบสวนกลางสหรัฐ (FBI) เตรียมปัดฝุ่นรื้อฟื้นคดีการใช้เซิร์ฟเวอร์อีเมล์ส่วนตัวของนางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต ซึ่งอาจส่งผลกระทบต่อแนวโน้มการคว้าชัยชนะของนางฮิลลารีในการเลือกตั้งในวันที่ 8 พ.ย.
ดัชนีเฉลี่ยอุตสาหกรรมดาวโจนส์ปิดที่ 17,959.64 จุด ลดลง 77.46 จุด หรือ -0.43% ดัชนี NASDAQ ปิดที่ 5,105.57 จุด ลดลง 48.01 จุด หรือ -0.93% ดัชนี S&amp;P500 ปิดที่ 2,097.94 จุด ลดลง 13.78 จุด หรือ -0.65%
 
ตลาดหุ้นยุโรปปิดร่วงลง เมื่อคืนนี้ (2 พ.ย.) หลังจากผลสำรวจของหลายสำนักบ่งชี้ว่า คะแนนนิยมของนายโดนัลด์ ทรัมป์ ผู้สมัครชิงตำแหน่งประธานาธิบดีสหรัฐจากพรรครีพับลิกัน เริ่มตีตื้นขึ้นมานำแซงหน้านางฮิลลารี คลินตัน คู่แข่งจากพรรคเดโมแครต นอกจากนี้ ตลาดยังได้รับแรงกดดันจากการร่วงลงของราคาน้ำมัน
ดัชนี Stoxx Europe 600 ร่วงลง 1.1% ปิดที่ 331.55 จุด ซึ่งเป็นระดับต่ำสุดนับตั้งแต่วันที่ 8 ก.ค.
ดัชนี DAX ตลาดหุ้นเยอรมันปิดที่ 10,370.93 จุด ร่วงลง 155.23 จุด หรือ -1.47% ดัชนี CAC-40 ตลาดหุ้นฝรั่งเศสปิดที่ 4,414.67 จุด ลดลง 55.61 จุด หรือ -1.24% ดัชนี FTSE 100 ตลาดหุ้นลอนดอนปิดที่ 6,845.42 จุด ลดลง 71.72 จุด หรือ -1.04%
 
ตลาดหุ้นลอนดอนปิดร่วงลง เมื่อคืนนี้ (2 พ.ย.) เนื่องจากความวิตกกังวลเกี่ยวกับผลการเลือกตั้งประธานาธิบดีสหรัฐและแรงเทขายหุ้นกลุ่มพลังงาน
ดัชนี FTSE 100 ปิดปรับตัวลง 71.72 จุด หรือ 1.04% แตะที่ 6,845.42 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (2 พ.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐพุ่งขึ้นเกินคาดในสัปดาห์ที่แล้ว
สัญญาน้ำมันดิบ WTI ส่งมอบเดือนธ.ค.ร่วงลง 1.33 ดอลลาร์ หรือ 2.9% ปิดที่ 45.34 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค.ดิ่งลง 1.28 ดอลลาร์ หรือ 2.7% ปิดที่ 46.86 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (2 พ.ย.) เนื่องจากความไม่แน่นอนทางการเมืองของสหรัฐและการร่วงลงของตลาดหุ้นนิวยอร์ก ได้กระตุ้นให้นักลงทุนแห่เข้าซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 20.2 ดอลลาร์ หรือ 1.57% ปิดที่ระดับ 1,308.20 ดอลลาร์/ออนซ์
สัญญาโลหะเงินส่งมอบเดือนธ.ค.เพิ่มขึ้น 27.5 เซนต์ หรือ 1.49% ปิดที่ 18.693 ดอลลาร์/ออนซ์
สัญญาพลาตินัมส่งมอบเดือนม.ค.พุ่งขึ้น 3.9 ดอลลาร์ หรือ 0.39% ปิดที่ 1,001.80 ดอลลาร์/ออนซ์
สัญญาพัลลาเดียมส่งมอบเดือนธ.ค.เพิ่มขึ้น 40 เซนต์ หรือ 1.5% ปิดที่ 634.50 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (2 พ.ย.) เนื่องจากความวิตกกังวลเกี่ยวกับความไม่แน่นอนของผลการเลือกตั้งประธานาธิบดีสหรัฐ ซึ่งจะมีขึ้นในสัปดาห์หน้า
ดอลลาร์สหรัฐอ่อนค่าลงเมื่อเทียบกับเยนที่ระดับ 103.28 เยน จากระดับ 104.00 เยน และลดลงเมื่อเทียบฟรังก์สวิส ที่ระดับ 0.9728 ฟรังก์ จากระดับ 0.9745 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.3388 ดอลลาร์แคนาดา จากระดับ 1.3385 ดอลลาร์แคนาดา
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.1096 ดอลลาร์สหรัฐ จากระดับ 1.1059 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.2294 ดอลลาร์สหรัฐ จากระดับ 1.2240 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7661 ดอลลาร์สหรัฐ จากระดับ 0.7649 ดอลลาร์สหรัฐ